CELEX: 32021D1851
Language: bg
Date: 2021-10-15 00:00:00
Title: Решение (ЕС) 2021/1851 на Съвета от 15 октомври 2021 година относно позицията, която трябва да се заеме от името на Европейския съюз в рамките на Международния съвет за захарта по отношение на измененията на Международното споразумение за захарта от 1992 г. и графикa за тяхното изпълнение

22.10.2021   
               
               
                  BG
               
               
                  Официален вестник на Европейския съюз
               
               
                  L 374/49
               
            
         РЕШЕНИЕ (ЕС) 2021/1851 НА СЪВЕТА
         от 15 октомври 2021 година
         относно позицията, която трябва да се заеме от името на Европейския съюз в рамките на Международния съвет за захарта по отношение на измененията на Международното споразумение за захарта от 1992 г. и графикa за тяхното изпълнение
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     С Решение 92/580/ЕИО на Съвета (1) Съюзът стана страна по Международното споразумение за захарта от 1992 г. (2) („МСЗ“) и член на Международната организация за захарта („МОЗ“).
                  
               
                     (2)
                  
                  
                     Съгласно член 8 от МСЗ Международният съвет за захарта изпълнява или гарантира изпълнението на всички функции, необходими за прилагането на разпоредбите на МСЗ. В съответствие с член 13 от МСЗ всички решения на Международния съвет за захарта се вземат по принцип с консенсус. Ако не бъде постигнат консенсус, решенията се вземат с обикновено мнозинство, освен ако в МСЗ не е предвидено специално гласуване.
                  
               
                     (3)
                  
                  
                     В съответствие с член 25 от МСЗ членовете на МОЗ разполагат с общо 2 000 гласа. Всеки член на МОЗ разполага с определен брой гласове, който всяка година се преизчислява в съответствие с критериите, изложени в посочения член.
                  
               
                     (4)
                  
                  
                     Разпределението на гласовете между членовете на МОЗ обаче, което също така е база за определяне на финансовите вноски на членовете в МОЗ, вече не отразява реалността на световния пазар на захар.
                  
               
                     (5)
                  
                  
                     Съгласно правилата на МСЗ относно финансовите вноски в МОЗ делът на Съюза от финансовата вноска е останал непроменен от 1992 г. насам, въпреки че оттогава световният пазар на захар се е променил значително, и особено относителната позиция на Съюза в него. В резултат на това Съюзът е поел непропорционално висок дял от бюджетните разходи и от отговорността в МОЗ през последните години.
                  
               
                     (6)
                  
                  
                     С Решение (ЕС) 2017/2242 на Съвета (3) Комисията получи разрешение от Съвета да започне преговори с другите страни по МСЗ в рамките на Международния съвет за захарта с оглед осъвременяването на МСЗ, по-специално по отношение на несъответствията между броя гласове и финансовите вноски на членовете на МОЗ, от една страна, и тяхната относителна позиция на световния пазар на захар, от друга страна.
                  
               
                     (7)
                  
                  
                     Въз основа на полученото разрешение, предоставено с Решение (ЕС) 2017/2242, Комисията започна преговори с държавите, членуващи в МОЗ, и представи конкретни предложения за изменение на член 25 от МСЗ, с който се уреждат приемането на административния бюджет и вноските на членовете. На своята 55-та сесия на 19 юли 2019 г. Международният съвет за захарта реши да започне преговори за частично преразглеждане на МСЗ под ръководството на Конференцията на Обединените нации за търговия и развитие преди следващото си заседание през ноември 2019 г.
                  
               
                     (8)
                  
                  
                     След искане на няколко членове на МОЗ Международният съвет за захарта реши, че в допълнение към изменението на член 25 от МСЗ други части от МСЗ трябва да бъдат предмет на преговори, по-специално целите, изложени в член 1 от МСЗ, работните приоритети на МОЗ съгласно членове 32, 33 и 34 от МСЗ, както и правилата за назначаване на изпълнителния директор, съдържащи се в член 23 от МСЗ.
                  
               
                     (9)
                  
                  
                     Тъй като разрешението, предоставено с Решение (ЕС) 2017/2242, изтече на 31 декември 2019 г. и като се има предвид необходимостта от продължаване на преговорите, бе предоставено ново разрешение от Съвета посредством Решение (ЕС) 2019/2136 на Съвета (4).
                  
               
                     (10)
                  
                  
                     Формулировката на измененията на МСЗ бе договорена от Международния съвет за захарта по време на 57-ата му сесия през ноември 2020 г. и 58-ата му сесия през юни 2021 г.
                  
               
                     (11)
                  
                  
                     Всички изменения, договорени по време на преговорите, трябва да се приемат в съответствие с процедурата, определена в член 44 от МСЗ. В съответствие с посочения член Международният съвет за захарта може, посредством специално гласуване, да препоръча на членовете на МОЗ изменение на МСЗ. Като член на Международния съвет за захарта, в съответствие с член 7 от МСЗ Съюзът може да участва в посоченото специално гласуване с цел започване на процедура за изменение на институционалната рамка на МСЗ.
                  
               
                     (12)
                  
                  
                     Съгласно графика за извършване на частичното преразглеждане на МСЗ специалното гласуване в съответствие с член 44 от МСЗ, за да се препоръча на членовете да изменят МСЗ, ще се проведе по време на 59-ата сесия на Международния съвет за захарта, планирана за ноември 2021 г.
                  
               
                     (13)
                  
                  
                     Целесъобразно е да се установи позицията, която трябва да се заеме от името на Съюза в рамките на Международния съвет за захарта на 59-ата му сесия, по отношение на измененията на МСЗ. Посочената позиция следва да отрази, че изменението на МСЗ въз основа на резултата от преговорите за частичното му преразглеждане е в интерес на Съюза.
                  
               
                     (14)
                  
                  
                     Освен това е целесъобразно да се установи позицията, която трябва да се заеме от името на Съюза в рамките на Международния съвет за захарта по време на 59-ата му сесия по отношение на графика за прилагането на измененията на МСЗ. Посочената позиция следва да отрази, че влизането в сила на измененията на МСЗ най-късно на 1 януари 2024 г. е в интерес на Съюза,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в рамките на Международния съвет за захарта по време на 59-ата му сесия, по отношение на измененията на Международното споразумение за захарта от 1992 г. („МСЗ“) и графика за тяхното изпълнение, е да се гласува в подкрепа на:
            
                        а)
                     
                     
                        препоръка към членовете на на Международната организация за захарта да изменят МСЗ, за да се отрази резултатът от преговорите за частичното преразглеждане на МСЗ по отношение на членове 1, 23, 25, 32, 33 и 34 от него;
                     
                  
                        б)
                     
                     
                        одобряване на графика, договорен по време на 58-ата сесия на Международния съвет за захарта през юни 2021 г., за определяне на сроковете за различните етапи на процедурата, предвидена в член 44 от МСЗ;
                     
                  
                        в)
                     
                     
                        прилагане на измененията, посочени в буква а), в съответствие с графика, посочен в буква б), като по този начин се гарантира, че тези изменения ще влязат в сила най-късно на 1 януари 2024 г.
                     
                  
         
            Член 2
            Настоящото решение влиза в сила в деня на приемането му.
         
         
            Съставено в Люксембург на 15 октомври 2021 година.
            
               
                  За Съвета
               
               
                  Председател
               
               J. CIGLER KRALJ
            
         
         
            (1)  Решение 92/580/ЕИО на Съвета от 13 ноември 1992 г. относно подписването и сключването на Международното споразумение за захарта от 1992 г. (ОВ L 379, 23.12.1992 г., стр. 15).
         
            (2)  Международно споразумение за захарта от 1992 г. (ОВ L 379, 23.12.1992 г., стр. 16).
         
            (3)  Решение (ЕС) 2017/2242 на Съвета от 30 ноември 2017 г. за разрешаване на започването на преговори за изменение на Международното споразумение за захарта от 1992 г. (ОВ L 322, 7.12.2017 г., стр. 29).
         
            (4)  Решение (ЕС) 2019/2136 на Съвета от 5 декември 2019 г. за разрешаване на започването на преговори за изменение на Международното споразумение за захарта от 1992 г. (ОВ L 324, 13.12.2019 г., стр. 3).